
Αθήνα, 28 Απριλίου 2020
Δελτίο Τύπου για το άνοιγμα των αρχαιολογικών χώρων

Σήμερα το μεσημέρι πραγματοποιήθηκε τηλεδιάσκεψη της Υπουργού Πολιτισμού και Αθλητισμού κ. Λίνας Μενδώνη με την «Επιτροπή Αντιμετώπισης Εκτάκτων Συμβάντων Δημόσιας Υγείας από Λοιμογόνους Παράγοντες», με τη συντονιστική ευθύνη του Γενικού Γραμματέα Δημόσιας Υγείας του Υπουργείου Υγείας κ. Παναγιώτη Πρεζεράκου. 

Το αντικείμενο της σύσκεψης ήταν τα «Μέτρα Προστασίας της δημόσιας υγείας σε άρση αναστολής αρχαιολογικών χώρων -μουσείων-φεστιβάλ-πολιτιστικών εκδηλώσεων κ.λ.π.». 

Η κ. Μενδώνη έθεσε συγκεκριμένα ερωτήματα σχετικά με τα μέτρα προστασίας και τις προδιαγραφές ασφαλείας που θα πρέπει να τηρούνται για την προστασία των εργαζομένων, των επισκεπτών και του κοινού στις πολιτιστικές υποδομές και εκδηλώσεις. Έκανε ειδική αναφορά στη διοργάνωση των φεστιβάλ, στις παραστάσεις και στις προαπαιτούμενες πρόβες των ποικίλων καλλιτεχνικών σχημάτων (θεάτρου, χορού, μουσικής κ.λ.π.), στις κινηματογραφικές παραγωγές. Η απάντηση των ειδικών αναμένεται αφού μελετήσουν τα δεδομένα τις αμέσως επόμενες ημέρες. Τότε θα ανακοινωθούν και τα συγκεκριμένα μέτρα. 

Οι υπαίθριοι και ανοιχτοί αρχαιολογικοί χώροι, σύμφωνα με την πρόταση της Υπουργού Πολιτισμού και Αθλητισμού κ. Λίνας Μενδώνη, θα επαναλειτουργήσουν στις 18 Μαΐου, με θερινό ωράριο, ως το πρώτο βήμα για την επαναλειτουργία των πολιτιστικών υποδομών. 

Το Υπουργείο Πολιτισμού και Αθλητισμού έχει ήδη ετοιμάσει το σχέδιο για την ασφαλή λειτουργία των πολιτιστικών υποδομών σύμφωνα πάντα με τις οδηγίες των ειδικών επιστημόνων. Θα οριστούν κανόνες για τις αποστάσεις μεταξύ των επισκεπτών, με δεδομένη την ιδιαιτερότητα κάθε χώρου. Επίσης, θα οριστούν κανόνες για τον τρόπο αγοράς των εισιτηρίων και τον τρόπο της προσέγγισης και  της εισόδου στον χώρο, αλλά και της χρήσης των αναψυκτηρίων και των πωλητηρίων. Οι μείζονες αρχαιολογικοί χώροι θα λειτουργήσουν με ειδικά πρωτόκολλα ασφαλούς χρήσης προσαρμοσμένα στις ιδιαιτερότητες κάθε χώρου, τα οποία ήδη ετοιμάζονται. 

Επισημαίνεται, ωστόσο, ότι όπως όλα τα σχέδια και το συγκεκριμένο, τελεί υπό συνεχή επαναξιολόγηση και επικαιροποίηση. Είναι προφανές ότι η τήρηση των υποδείξεων και οδηγιών του Υπουργείου Υγείας και του ΕΟΔΥ θα πρέπει να είναι απόλυτη. 

